1. **számú melléklet**

**BÁTASZÉKÉRT MARKETING NONPROFIT KFT**

**SZAKMAI TERV**

**CÉLJAINK, FELADATAINK**

A város közművelődésért felelős irányítójaként a Bátaszékért Marketing Nonprofit Kft. (továbbiakban: kft.) kiemelt feladata, hogy a város teljes lakossága számára nyújtson segítséget többek között abban, hogy közösséget teremtsen, tartalmas szabadidős, rekreációs programokat szervezzen. A szórakozáson túl olyan rendezvényekkel kell megvalósítani a szakmai programot, amelyek hozzájárulnak a résztvevők fejlődéséhez, az ismeretek, a készségek és az attitűdök szintjén.

Rendezvénytervünk programjait a lehetőségeinkhez mérten és az aktuális szabályozásoknak megfelelően valósítjuk meg, hiszen a rendezvényeink a lakosság igényeit szolgálják. Valamennyi egységünkben folyamatos igényfelmérést végzünk, és ezek eredményeit is figyelembe véve állítjuk össze a programokat és a munkatervünket. Mint, ahogy a rendezvénytervünkből is látható, a hagyományos programjaink megvalósítását az idei esztendőben is célul tűztük ki. A kisebb programjainkat pedig folyamatosan frissítjük, ünnepkörökhöz aktualizáljuk, valamint újabb lehetőségeket keresünk. A programjainkba bevonjuk Bátaszék oktatási, nevelési, közművelődési, kulturális, valamint szociális intézményeit is. Az együttműködések biztosítják a rendezvények sikerességét.

Közösségfejlesztés, részvétel alapú működés

* Fontos, hogy a Kft. működését az azt használó közösségek érdemben véleményezhessék, a megfogalmazott javaslatokat lehetőség szerint ültessük a mindennapok gyakorlatába.

Szabadidő, rekreáció biztosítása

* A Petőfi Sándor Művelődési Ház továbbra is biztosítja a hasznos és tartalmas szabadidő-eltöltés lehetőségét, segíti a tudatos választást és a tájékozódást.

Ágazati és intézményi együttműködés

* Részt tervezünk venni az országos közművelődési folyamatokban, szakmai konferenciákon.

A kft. feladatai között szerepel a *Tájház* működtetése is, valamint a *Tájékoztató Infromációs Pont.* Mivel ez utóbbi veszteségesen működik, ezért újabb ötletekkel próbáljuk a vásárlókat az üzletbe csalogatni. Megpróbáljuk minél szélesebb körben hirdetni az információs pontot, ünnepkörökhöz kapcsolódó kézműves termékekkel bővíteni a kínálatot, valamint terveink szerint egy monitort elhelyezni az üzlet kirakatában, ahol folyamatosan Bátaszékről készült anyagokat vetítenénk. Arra azonban a jövőben is számítani kell, hogy a bevételeit érdemben nem tudja megnövelni az üzlet. Elsősorban a buszbérletekre van kereslet.

Hozzánk tartozik a *városmarketing*. A város nevezetességein túl, vonzó képet ad egy településről a gondozottsága és a városdekoráció. Ez érdekében virágosítási akciót hirdetünk, valamint ez irányú programot is szerveztünk, szervezünk (futás Bátaszék virágosításáért). A helyi civil szervezeteket is célunk bevonni a város szebbé tételéért. Ennek kidolgozása folyamatban van.

A *kommunikáció* szervezése is fontos feladatunk. Egyrészt marketing szempontból, másrészt a helyi emberek tájékoztatása miatt. Elindult a bataszekmost.hu hírportal, valamint a bataszekmost facebook oldalunk, ami napról-napra egyre több követőt számlál. Arra törekszünk, hogy minél szélesebb rétegekhez eljusson.

Szervezetfejlesztés

* Lehetőség szerint belső kompetenciafejlesztő tréningek és szakmai továbbképzések szervezésére törekszünk, valamint csapatépítő jellegű összejöveteleket tervezünk annak érdekében, hogy hatékonyabban tudjunk együtt dolgozni.

Minőségfejlesztés

* Feladat az elégedettségmérés eszköztárának szélesítése, a nyilvánossági kötelezettségek teljes körű (digitális és nyomtatott) teljesítése, és a kockázatértékelés szerepének erősítése a stratégiai tervezői munkánkban.

Adatkezelés, adatvédelem

Az Európai Parlament és a Tanács (EU) 2016/679 rendelete (2016. április 27.) a természetes személyeknek, a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről (általános adatvédelmi rendelet), vagy más néven GDPR: General Data Protection Regulation 2018. május 25.-én lépett hatályba, alkalmazása minden személyes adatokat kezelő szervezet számára kötelező. A GDPR hatályba lépésével, valamint az információs önrendelkezési jogról és az információszabadságról szóló 2011. évi CXII. törvény (Info tv) módosításával az adatvédelem korábbi szabályaihoz képest számos új kötelező feladat keletkezett, amelyeket a közfeladatot ellátó intézményeknek és szervezeteknek, gazdasági társaságoknak egyaránt el kell látni, többek között adatkezelési nyilvántartást, tájékoztatókat készíteni, adatbiztonsági intézkedéseket alkalmazni, Adatvédelmi és Adatbiztonsági Szabályzatot készíteni, valamint adatvédelmi tisztviselőt megbízni vagy kijelölni, a felügyeleti hatóság (NAIH: Nemzeti Adatvédelmi és Információszabadság Hatóság) központi nyilvántartásába kötelezően bejelenteni;

E jogszabályi háttér megfeleléséről gondoskodnia kell a kft.-nek. Mint ahogy olvasható, többek között adatvédelmi tisztviselőt kell megbíznunk, ezért árajánlatot kértünk. E jogszabályi megfelelés folyamatban van, ami újabb anyagi terhet ró a kft.-re.

**A KFT. VEZETÉSE, MŰKÖDTETÉSE**

Az intézményvezető feladatai szabályozásra kerültek.

Az intézményirányítással és gazdálkodással összefüggő stratégiai feladatok:

* Az intézmény szakmai feladatainak ellátásában és gazdálkodásban a hatékonyság, a gazdaságosság és az eredményesség követelményeinek érvényesítése.
* A gazdálkodási lehetőségek és a kötelezettségek összhangjának biztosítása.
* Eddigi ügyvezetői tevékenységem során próbáltam feltérképezni a dokumentációinkat, valamint a működéshez szükséges jogszabály által kötelezően előírt szabályzatokat Mivel a belső szabályzataink hiányosak, ezért fontos hangsúlyt kell fordítanunk azok pótlására, a meglévők aktualizálására, valamint új szabályzatok készítésére.
* A vagyonkezelésbe, használatba adott vagyon rendeltetésszerű használatának biztosítása, a vagyongazdálkodás a vagyonkezelés rendjének meghatározása, ellenőrzése.
* Az intézmény hatékony működésének elősegítése érdekében anyagi támogatást nyújtó szponzori kör létrehozásának koordinálása.

**MŰKÖDÉSI FELTÉTELEINK 2023-BEN**

Változatlan a személyi állomány összetétele, a szükséges minimális létszámmal dolgozunk és látjuk el a feladatainkat: 1 fő ügyvezető, 3 fő szakmai megvalósító, 1 fő 4 órás munkaidőben foglalkoztatott munkatárs (TIP), 1 fő 6 órás munkaidőben foglalkoztatott technikai munkatárs.

* A Tájház állagának megőrzése miatt folyamatos karbantartást igényel.
* A művelődési ház épületének az állaga folyamatosan romlik, nagyon fontos lenne, az állagmegóvási munkálatokat előtérbe helyezni. A ház hátsó épületrésze beázik, használhatatlan, a zöld terem fűtése korszerűsítésre vár (a klímával a rossz szigetelés miatt nem tudjuk felfűteni télen a mínuszokban a helyiséget). A hátsó épületrész fűtetlen. Jó lenne az irodákat visszaköltöztetni, és a volt kiállító termet átadni a kultúrának, hiszen lennének használói, és teret biztosíthatnánk a kiállításoknak is.
* A rendezvények zavartalan működése, illetve megvalósítása érdekében szükséges beszerezni székeket, mert a meglévők igen rossz állapotúak. Keressük a pályázati lehetőségeket is.